P-37/09
Natisni
Opravilna št.:
P-37/09
Datum odločitve:
28. 10. 2009
ECLI:
ECLI:SI:USRS:2009:P.37.09
Akt:
Spor o pristojnosti
Izrek:
Zahteva za rešitev spora glede pristojnosti med Občino Kostanjevica na Krki in Občino Krško se zavrže.
Evidenčni stavek:
Spor o ugotovitvi obsega premoženja dveh občin ni spor o pristojnosti, o katerem sicer odloča Ustavno sodišče na podlagi sedme alineje prvega odstavka 160. člena Ustave. Zato je Ustavno sodišče zahtevo zavrglo.
Geslo:
1.3.52.1.2 - Ustavno sodstvo - Pristojnost - Odločitev - V sporu o pristojnosti - Med lokalnimi skupnostmi.
1.5.51.3.1 - Ustavno sodstvo - Odločbe - Vrste odločitev Ustavnega sodišča - Odločitve v drugih postopkih - Zavrženje, ker ne gre za spor o pristojnosti.
1.2.51.7.2 - Ustavno sodstvo - Vrste vlog - Aktivna legitimacija v postopku pred Ustavnim sodiščem - Spor o pristojnosti - Prizadeti organ.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
spori o pristojnosti
Vrsta akta:
drugi akti
Vlagatelj:
Občina Kostanjevica na Krki, Kostanjevica na Krki
Datum vloge:
9. 10. 2009
Vrsta odločitve:
sklep
Vrsta rešitve:
zavrženje
Dokument:
US28881
Dokument v PDF obliki:
P-37-09.pdf
81 KB
Prenesite datoteko
P-37/09-4
28. 10. 2009
SKLEP
Ustavno sodišče je v postopku za rešitev spora glede pristojnosti, začetem z zahtevo Občine Kostanjevica na Krki, ki jo zastopa Odvetniška pisarna Ulčar & partnerji, d. o. o., Ljubljana, na seji 28. oktobra 2009
sklenilo:
Zahteva za rešitev spora glede pristojnosti med Občino Kostanjevica na Krki in Občino Krško se zavrže.
Obrazložitev
1. Občina Kostanjevica na Krki (v nadaljevanju Občina) navaja, da je Občinski svet Občine Krško sprejel sklep o ugotovitvi premoženja Občine Krško in o ureditvi premoženjskopravnih razmerij zaradi izločitve dela občine in ustanovitve nove občine Kostanjevica na Krki (v nadaljevanju Sklep). Občina se z vsebino Sklepa ne strinja, zato je zoper njega vložila pritožbo pri Občini Krško in tožbo v upravnem sporu, ki se vodi pod opr. št. U I 1329/2009. Zatrjuje, da Občinski svet Občine Krško v okviru ugotovitvenega akta iz 51.c člena Zakona o lokalni samoupravi (Uradni list RS, št. 72/93 in nasl. – v nadaljevanju ZLS) ni pristojen odločati o premoženju, ki po 51.c členu ZLS pripada Občini oziroma, da je o tem premoženju pristojna odločati Občina sama. Ustavnemu sodišču predlaga, naj odpravi Sklep v delu, v katerem naj bi Občinski svet Občine Krško presegel svoje pristojnosti.
2. Ustavno sodišče je na podlagi sedme alineje prvega odstavka 160. člena Ustave in sedme alineje prvega odstavka 21. člena Zakona o Ustavnem sodišču (Uradni list RS, št. 64/07 – ur. p. b. – v nadaljevanju ZUstS) pristojno odločati o sporih glede pristojnosti med samimi lokalnimi skupnostmi. Spor glede pristojnosti je lahko pozitivni kompetenčni spor – kadar dva organa ali več organov zatrjuje pristojnost za odločanje o posamezni zadevi (prvi odstavek 61. člena ZUstS), ali negativni kompetenčni spor – kadar dva organa ali več organov zavračajo pristojnost za odločanje o posamezni zadevi (drugi odstavek 61. člena ZUstS).
3. V obravnavanem primeru se je Občina izločila iz Občine Krško. Ker občini nista sklenili sporazuma o razdelitvi skupnega premoženja na podlagi prvega odstavka 51.b člena ZLS, je Občinski svet Občine Krško v skladu z 51.c členom ZLS sprejel akt, s katerim je ugotovil premoženje Občine Krško in s katerim je uredil premoženjskopravna razmerja zaradi izločitve dela občine in ustanovitve nove Občine (Sklep). Občina se z vsebino Sklepa ne strinja. Ne gre torej za spor o tem, kdo je pristojen sprejeti akt, temveč gre za spor o ugotovitvi obsega premoženja dveh občin, o katerem odloča pristojno sodišče. Ustavno sodišče glede na navedeno ugotavlja, da spor glede pristojnosti, o katerem sicer odloča Ustavno sodišče na podlagi sedme alineje prvega odstavka 160. člena Ustave, ni nastal. Ker torej niso izpolnjeni procesni pogoji za odločanje o sporu glede pristojnosti, je Ustavno sodišče zahtevo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS in četrte alineje drugega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik Jože Tratnik ter sodnici in sodniki dr. Mitja Deisinger, mag. Marta Klampfer, mag. Miroslav Mozetič, Jasna Pogačar, dr. Ciril Ribičič in Jan Zobec. Sklep je sprejelo soglasno.
Jože Tratnik
Predsednik